ועדת הפנים והגנת הסביבה, כנסת 19, פרוטוקול מספר 301, 2014-06-02 13:15

חמד עמאר: צהרים טובים לכולם.

חמד עמאר: אנחנו פותחים את ישיבת ועדת הפנים והגנת הסביבה.

חמד עמאר: על סדר היום הצעה לסדר היום (דיון מהיר) בנושא תכנון להקמת מפעל מסוכן והרסני של חברת "פרוטרום" באזור התעשייה החדש "מבואות הגלבוע", של חברת הכנסת חנין זועבי.

חמד עמאר: אבקש מחברת הכנסת חנין זועבי להציג את הנושא, בבקשה.

חנין זועבי: תודה רבה, ותודה לכל הנוכחים.

חנין זועבי: אנחנו עומדים לדון בנושא חשוב מאוד וגם מסוכן מאוד.

חנין זועבי: בדרך כלל כאשר אנחנו מדברים על מפעלים ועל תעשייה אנחנו מברכים, כי זה מקומות תעסוקה ואנחנו תמיד, יום ולילה, מדברים על פיתוח אזורי תעשייה ופתיחת עסקים, במיוחד בפריפריה.

חנין זועבי: אבל פה מוזר שאנחנו מדברים על מפעל שכבר דנו בו לפחות שלוש פעמים מאז שנת 2005.

חנין זועבי: המפעל הזה, "פרוטרום", הוא מפעל של כימיקלים שנסגר בעכו בשנת 2005 אחרי שגרם נזק סביבתי מאוד חמור, אחרי דיונים בבית-משפט, אחרי דיונים בכנסת, אחרי מחלות של העובדים שלו, וגם אחרי שנסגר הבעיה לא הסתיימה כי חשפו גם הטמנה של כספית וחומרים מזוהמים ומזהמים בקרקע.

חנין זועבי: בשנת 2005 חשבנו שהסיפור של המפעל הזה הסתיים.

חנין זועבי: שם גם היה הד ציבורי גדול מאוד נגד המפעל ונגד נזקי הסביבה שנתגלו לא רק בעכו אלא גם בקיבוצים שמסביב לעכו.

חנין זועבי: אדוני היושב-ראש, היה ניסיון למכור את המפעל הזה ולפתוח אותו מחדש באותו אזור או באזורים סמוכים לעכו, או אפילו באזורים רחוקים.

חנין זועבי: היו 5 ניסיונות להעתיק, להעביר את המפעל ל-5 אזורי תעשייה שונים.

חנין זועבי: אתן לך את הרשימה: מפרץ חיפה, ציפורית, תבור, מגדל העמק, גוש שגב.

חנין זועבי: כל חמישה האזורים, ביחד עם ראשי המועצות שלהם, גם ראש מועצת עכו דאז התנגד באופן נחרץ למפעל.

חנין זועבי: כל ראשי המועצות של היישובים הללו גם כן התנגדו למפעל, היו עצומות מטעם התושבים.

חנין זועבי: המשרד להגנת הסביבה אף הוא התנגד.

חנין זועבי: בשנת 2012 התחילה היסטוריה חדשה למפעל הזה.

חנין זועבי: המועצה האזורית גלבוע אישרה את פתיחתו של המפעל אחרי שרשרת של סירובים מ-5 יישובים אחרים.

חנין זועבי: חברי המועצה החדשים, 10 מהם התנגדו, אבל יצא פרוטוקול מפוקפק מאוד מטעם המועצה, ואקרא לך כמה שורות ממנו.

חמד עמאר: המועצה אישרה את זה?

חנין זועבי: המועצה אישרה.

חנין זועבי: חברי המועצה הצביעו על הקמת המפעל המסוכן באזור התעשייה "מבואות הגלבוע".

חנין זועבי: לא אתן לך פרטים על כמה אדמה זה משתרע כי אני רוצה לתת לאורחים שלי להציג את האינפורמציה שלהם.

חנין זועבי: נמצאים פה נציגים של האזרחים, גם יהודים וגם ערבים.

חנין זועבי: אקרא לך כמה שורות מפרוטוקול המועצה האזורית גלבוע: "המועצה תפעל בשקיפות מלאה מול הציבור ומול ועדת איכות הסביבה, אך לא בדרך שתעכב את הליך הקמת המפעל בגלבוע.

חנין זועבי: ישנם הרבה חסמים בדרכו של פארק זה מיום הכנסתו.

חנין זועבי: אין לי כל כוונה" – כך אומר ראש המועצה – "להוסיף ולעכב את קידומו".

חנין זועבי: כלומר, גם אם אני אפעל בשקיפות, יש לי מטרה: המפעל הזה יתקיים והשקיפות לא תחסום את הקמתו של המפעל הזה.

חנין זועבי: " אז יש התעלמות, להבדיל מכל המועצות האחרות, דווקא בגלבוע יש התעלמות מלאה מן הסיכונים הכרוכים בהקמת המפעל הזה.

חנין זועבי: יש עצומה של האזרחים, ונציגי האזרחים ידברו עליה.

חנין זועבי: קצת אינפורמציה על חברת "פרוטרום".

חנין זועבי: יש לה עבר פלילי.

חנין זועבי: יש לה מוניטין גרוע מאוד מבחינת השמירה על הסביבה ועל הקרקע ועל האזרחים.

חנין זועבי: היא חברה שעוברת על החוק באופן סדרתי.

חנין זועבי: למה נסגר המפעל שלה בעכו?

חנין זועבי: אחרי שרפה ואחרי 5 תקלות רצופות.

חנין זועבי: היו תקלות רצופות חמורות מאוד בעכו ואז המפעל נסגר.

חנין זועבי: החברה עוברת באופן סדרתי על החוק.

חנין זועבי: היא נתבעה פעמיים בבתי-המשפט לאחר שגרמה לנזק רב.

חנין זועבי: יש לי פה גם מסמך מטעם המשרד להגנת הסביבה באחת הבדיקות שהוא ערך, לפיו המפעל הזה מסוכן.

חנין זועבי: כל הרקע ההרסני הזה, כל הרקע המושחת הזה ונפלה ההחלטה המוזרה, הלא הגיונית, שמתעמרת – לא רק מתעלמת מהאינטרס של הציבור, אלא מתעמרת בבריאות הציבור, נפלה בחלקה של המועצה האזורית גלבוע.

חנין זועבי: מאז יש גם עצומה, גם ניסיונות של האזרחים להעלות את זה על סדר היום ולהביא את זה לכנסת פעם רביעית.

חנין זועבי: אביא לך, אם אתה רוצה, פרוטוקול מ-2004 ו-2005 נגד המפעל הספציפי הזה.

חנין זועבי: כל ההמלצות של ועדת הפנים והגנת הסביבה היו נגד החברה, וכמובן בלי שום הבדל זה גם מה שהיה נגד המפעל בבתי-המשפט.

חנין זועבי: אני חושבת שזה האל"ף-בי"ת של אינטרס הבריאות, בלי מחלוקות אידיאולוגיות, בלי מחלוקות פוליטיות.

חנין זועבי: למרות הצורך במפעלים, למרות הצורך בתעסוקה, והוא צורך דחוף, הנזק לבריאות הסביבה ולבריאות הציבור הוא הכי מסוכן.

חמד עמאר: תודה רבה חברת הכנסת זועבי.

רינה פרנקל: אני רוצה להוסיף.

רינה פרנקל: המפעל כל-כך מסוכן, גם לסביבה וגם לעובדים.

רינה פרנקל: הוא נסגר בעכו בשנת 2004, אם אני לא טועה.

<ארי רוזנטל: רק זה לא אותו מפעל.

רינה פרנקל: לא אותו מפעל, אבל זה אותו שם של מפעל.

רינה פרנקל: אותה חברה.

<ארי רוזנטל: זה לא אותה חברה.

<ארי רוזנטל: אתם מבלבלים.

חמד עמאר: אני מנהל את הדיון כאן.

חמד עמאר: אף אחד לא מתפרץ לדבריו של האחר.

חמד עמאר: אתן לכל אחד כאן להתבטא ולדבר, להציג את העמדה שלו.

חמד עמאר: אף אחד לא יפריע לחברת הכנסת רינה פרנקל עכשיו.

רינה פרנקל: המפעל גרם נזק סביבתי קשה וגרם נזק לעובדים עד כדי כך שהם חלו וחלק מהם כבר לא בחיים.

רינה פרנקל: אני יודעת על הדברים האלה ממקור ראשון.

רינה פרנקל: אני יודעת מה קרה שם ב-2003, שהיתה שרפה ואנשים כמעט נהרגו שם, שרדו אולי בשל מזל, ונגרם נזק לסביבה באותו אירוע באוקטובר 2003.

רינה פרנקל: אנחנו תמיד מבקשים תעודת יושר מעובדים שהולכים להתקבל למפעל.

רינה פרנקל: האם אנחנו לא צריכים לבקש אותו דבר מהמפעל, שכל-כך הרבה פעמים לא גילה את היושר שלו כלפי הציבור, כלפי העובדים?

רינה פרנקל: עד היום יש עובדים חולים, יש עובדים שכבר לא בחיים ועבדו במפעל הזה, אנשים שלא קיבלו מה שמגיע להם.

רינה פרנקל: ופתאום החברה הזאת מקימה עוד מפעל בלי לשים לב להתחייבויות כלפי האנשים שעבדו באותו מפעל.

רינה פרנקל: אני לא יודעת כרגע במה המפעל יעסוק בגלבוע, אבל עובדה שכמה רשויות מקומיות ואזורי תעשייה סירבו להקים בהם את המפעל, זה כבר אומר משהו.

רינה פרנקל: אני חושבת שכאן עלינו לדון ולראות איך אנחנו מונעים את פתיחת המפעל מחדש כל עוד אנחנו לא בטוחים שלא ייגרם נזק לסביבה ושלא ייגרם נזק גם לעובדים החדשים שייקלטו במפעל.

רינה פרנקל: דבר שני, קודם כול אני רוצה לשאול את נציגי המפעל, עד מתי אתם אמורים איכשהו לשלם את כל החובות של המפעל בעכו לעובדים שעדיין לא קיבלו את מה שמגיע להם?

חמד עמאר: תודה רבה.

חמד עמאר: נציג משרד הפנים נמצא כאן?

חמד עמאר: בבקשה.

<נואמי ליברמן: אני מבקשת להגיד שבעיקרון המפעל מתיישב על שטח של תוכנית מאושרת, של אזור התעשייה "מבואות גלבוע".

<נואמי ליברמן: לצורך הקמת המפעל הוכנה תוכנית מפורטת, במסגרתה נעשה איחוד וחלוקה.

<נואמי ליברמן: השטח מיועד לתעשייה, גם לתעשייה מסוג זה.

<נואמי ליברמן: כלומר, תכנונית אין מניעה להקמה של המפעל.

חמד עמאר: מה זה "מסוג זה"?

<נואמי ליברמן: הוא מיועד לתעשייה ירוקה.

<נואמי ליברמן: הוא מוגדר תעשייה ירוקה.

חנין זועבי: הוא מוגדר כפארק תעשייה ירוקה, וזה חברה של כימיקלים שבכלל לא תואמת להגדרה של אזור התעשייה שם, בכלל לא.

חמד עמאר: מה לגבי השאלה ששאלה חברת הכנסת חנין זועבי בעניין אזור תעשייה ירוק?

<נואמי ליברמן: אני יודעת שזה לגבי מפעל התעשייה שהוועדה המקומית אישרה.

<נואמי ליברמן: כבר יש היתר, כבר התחילו- - -

חנין זועבי: בניגוד לחוק.

<נואמי ליברמן: אין לי חוות דעת משפטית.

<אלית חביב-גלעד: יש לי פה מסמך, שזה תעשייה כימית.

<אלית חביב-גלעד: זה לא תורם לתעשייה ירוקה.

חמד עמאר: לפי משרד הפנים יש את האישורים והכול.

חמד עמאר: לא בדקתם אם זה אושר כפארק לתעשייה ירוקה?

<נואמי ליברמן: אני יכולה לבדוק את זה עכשיו, אם זה אזור תעשייה ירוק או לא.

חמד עמאר: אני מבקש שתבדקו את זה גם.

חמד עמאר: המשרד להגנת הסביבה, אני יכול לשמוע את ההתייחסות שלכם?

<דורית זיס: אני מנהלת מחוז צפון במשרד להגנת הסביבה.

<דורית זיס: אנחנו קיבלנו פנייה מהמפעל, ולא בתהליכי התכנון כפי שמתקבלות בקשות מוועדות בדרך כלל.

<דורית זיס: קיבלנו בקשה ממפעל "פרוטרום" במפרץ חיפה, שהוא שונה לחלוטין, ישות אחרת לגמרי מהמפעל בעכו – תהליכים אחרים, דירקטוריון אחר, בעלות אחרת לגמרי.

<דורית זיס: המפעל במפרץ חיפה עוסק- - -

<קריאה: הוא לא בבעלות אחרת.

חנין זועבי: מה זאת אומרת בעלות אחרת?

חנין זועבי: זאת אותה חברה, נכון?

<דורית זיס: לא.

<דורית זיס: זה לא אותה חברה.

<קריאה: אותם בעלים, ג'ון פרבר.

<קריאה: אין זכויות יוצרים על השם?

<דורית זיס: המפעל בעכו נקרא "תעשיות אלקטרוכימיות".

<קריאה: אבל הם מייצרים אותו דבר.

<דורית זיס: ממש לא.

<דורית זיס: אגיד רק שזה ישות נפרדת, יצור אחר.

<דורית זיס: "פרוטרום" בעכו ייצר פי-בי-סי ואילו המפעל שאנחנו מדברים עליו עוסק בתמציות צמחים, תמציות טעם וריח.

<דורית זיס: זה מפעל אחר לחלוטין.

<דורית זיס: אנחנו מדברים על מפעל שממוקם במפרץ חיפה.

<דורית זיס: היה לו הליך משפטי מול המשרד להגנת הסביבה, שבו סוכם שהמפעל יפנה את מקומו במפרץ חיפה בתוך מספר שנים – אולי נציג המפעל יגיד את הסיכומים – נדמה לי עד שנת 2015.

רינה פרנקל: מה הסיבה לפינוי שלו ממפרץ חיפה?

<דורית זיס: בשל מפגעי ריח מהמפעל שנובעים – אם תיתנו לי להשלים את דברי אתן לכם את כל המידע ואחר-כך אשמח לענות על שאלות – מתשתית שקשה לתקן אותה בשטח הקיים.

<דורית זיס: כשקיבלנו את הפנייה ערכנו סיור באתר.

<דורית זיס: אז דובר לא להעביר את קווי הכימיה, את כל הקווים הבעייתיים במפעל.

<דורית זיס: סוכם שהם לא עוברים ממפרץ חיפה לאזור תעשייה גלבוע אלא מדובר על קווי תעשייה של תמציות צמחיות וגם בזמנו היה קו תבלינים ממפעל אחר בעכו.

<דורית זיס: בכל מקרה, לא הקווים הכימיים.

<דורית זיס: משנת 2011, כשביקשנו מידע מהמפעל, לא שמענו ממנו.

<דורית זיס: כינסנו את המפעל ביחד עם המועצה האזורית אצלנו כי שמענו שהם קיבלו היתר לתשתיות באזור תעשייה "חבר" ואנחנו לא היינו ב-loop.

<דורית זיס: ביקשנו לזמן את הצדדים כדי לדעת על מה מדובר ולמה אנחנו לא שותפים לתהליך.

<דורית זיס: קיבלנו תשובה שהתוכניות של המפעל, לגבי אילו קווים עוברים, לא היו סגורות.

<דורית זיס: הם אמרו שכרגע הם נמצאים בתהליכים והתחייבו להגיש בפנינו בתוך 3 חודשים ממועד הישיבה, שהתקיימה ב-7 באפריל 2014, מסמך שמפרט באילו קווי ייצור מדובר ואת כל המסמכים שאנחנו דורשים כדי שנוכל לתת חוות דעת בנושא.

<דורית זיס: לסיכומו של דבר אומר שאנחנו כרגע לא יכולים לתת חוות דעת מאחר ולא ידוע לנו אילו קווים ייפתחו במפעל.

חמד עמאר: את רוצה להגיד שהמועצה האזורית אישרה את ההקמה של המפעל בלי לקבל את האישור שלכם ובלי להתייעץ אתכם?

<דורית זיס: נכון.

<דורית זיס: גם הוועדה המקומית לתכנון ובנייה אישרה היתר חפירה מבלי שאנחנו נתנו את חוות דעתנו לנושא.

<דורית זיס: לא קיבלנו את המסמכים שאנחנו צריכים בשביל לתת חוות דעת.

רינה פרנקל: זה שוק פרוע?

חמד עמאר: אזרח פשוט שרוצה לבנות בית היה צריך לעבור את כל האישורים הדרושים כדי לקבל אישור לבניית בית.

חמד עמאר: כאן אנחנו מדברים על העברת מפעל בלי שאתם מעורבים בכלל, והוועדה לתכנון ובנייה מאשרת, המועצה האזורית מאשרת ואתם לא בעניינים.

<דורית זיס: דרשנו מהמועצה ומהמפעל כשהיו אצלנו שכתנאי להיתר בנייה של המפעל הם חייבים לקבל חוות דעת מאתנו.

<דורית זיס: גם החוק קובע את זה, חוק התכנון והבנייה.

חנין זועבי: איך ידעתם על המפעל, ומתי ידעתם?

<דורית זיס: נודע לנו גם מתוך זה שהציבור תסס- -

<קריאה: אולי מהתלונות שלנו.

<דורית זיס: - -שניתן היתר לחפירה בלי שאנחנו יודעים.

<דורית זיס: גם לא ידענו שניתנה הקצאת קרקע ממשרד הכלכלה.

<דורית זיס: ניתן סיוע במרכז ההשקעות בלי שאנחנו ידענו בכלל.

חנין זועבי: אז נודע להם גם על-ידי האזרחים ולא על-ידי פנייה ישירה מהמועצה.

<דורית זיס: גם ראש המועצה פנה אלינו, לא רק תושבים.

חמד עמאר: אנחנו נשמע את נציגי המועצה.

חמד עמאר: רשום לי כאן שסגן ראש המועצה נמצא כאן.

<קריאה: קודם בונים ואחרי זה מקבלים אישורים.

<דורית זיס: אתה בא אלי בטענות?

<דורית זיס: אני לא זאת שעשיתי את זה.

<קריאה: לפני כמה שנים בנו איזה פס- - -

<דורית זיס: אני רוצה להתייחס לתהליך שאנחנו נעשה.

<דורית זיס: כמו כל המפעלים הגדולים שאנחנו מטפלים בהם, בעלי הפוטנציאל המשמעותי ביותר, ביקשנו מהמפעל להגיש לנו גם בקשה להיתר פליטה לאוויר, כפי שדורש חוק אוויר נקי, וגם בקשה להיתר אינטגרטיבי שכולל את כל ההשפעות של המפעל.

<דורית זיס: נבחן את כל המסמכים לעומק בצורה מקצועית, נבחן אותם אל מול התקינה, הדירקטיבות האירופאיות, כפי שאנחנו עושים לכל המפעלים הגדולים, מול הטכנולוגיה הטובה ביותר.

<דורית זיס: נראה מה הפערים ונדרוש שיעמדו בכל הדרישות בסטנדרט הגבוה ביותר שנדרש על מנת שלא יהיו מפגעים מהמפעל.

חמד עמאר: תודה רבה.

חמד עמאר: משרד הכלכלה.

<זאב ברל: משרד הכלכלה ליווה את הבקשה של החברה.

<זאב ברל: החברה הגישה לנו את הבקשה לשלב של הקצאת קרקע, מלווה בתוכנית עסקית, ואחר-כך גם בקשה להקמה של המפעל במסגרת החוק לעידוד השקעות הון.

<זאב ברל: החברה הגישה תוכנית עסקית מסודרת שפונה לתחום מיוחד, של ה-bio food.

<זאב ברל: זאת חברה גלובלית.

<זאב ברל: הלקוחות של החברה רובם יצואנים, חברות מתחום המזון מן השורה הראשונה של השחקנים הבינלאומיים.

<זאב ברל: כפי שאתם יודעים, היום כשמקימים מפעל הלקוחות של החברה באים ובודקים את החברה.

<זאב ברל: החברה מתחייבת לעסוק בתחומים חדשים ולעמוד בסטנדרטים הסביבתיים, שיותר קל לקיים אותם במפעל חדש.

<זאב ברל: כפי שצוין כאן, במקביל הם יבחנו את השיפורים באתר הקיים.

<זאב ברל: אין ספק שהם יעמדו, והם צריכים לעמוד, בכל דין ובכל הסטנדרטים.

<זאב ברל: בסך הכול מדובר פה בשחקן, בחברה גלובלית.

חמד עמאר: משרד הכלכלה מעורב במציאת המקום?

רינה פרנקל: גם אז הם התחייבו.

רינה פרנקל: כל פעם הם התחייבו מחדש.

חנין זועבי: משרד הכלכלה נתן לחברה הזאת מענק של 24% מסך כל ההשקעה לפי חוק עידוד השקעות הון.

חנין זועבי: נכון?

<זאב ברל: 20%.

חמד עמאר: אני לא מדבר על הכסף.

חמד עמאר: אני מדבר על איתור המקום.

חמד עמאר: הייתם מעורבים באיתור המקום?

<זאב ברל: החברה מגישה למשרד הכלכלה את המיקום ואת המשבצת.

<זאב ברל: משרד הכלכלה בוחן האם הפעילות יצרנית ואת הפרופורציה של גודל המגרש הנדרש.

<זאב ברל: משהם עומדים בשני התנאים האלה, שהפעילות יצרנית ושגודל המגרש הגיוני לתוכנית העסקית, אנחנו מאשרים להם פטור ממכרז.

<קריאה: זה לא מדויק.

חמד עמאר: אתם לא מתייעצים עם המשרד להגנת הסביבה בנושא הזה, על הקצאת המקומות ועל התקציב?

<זאב ברל: לפעמים אנחנו מערבים את המשרד להגנת הסביבה.

חמד עמאר: אבל זה מפעל עם היסטוריה.

חמד עמאר: לא נדלקה אצלכם נורה אדומה, לשאול את המשרד להגנת הסביבה מה הם אומרים על המקום, מה המרחק מהתושבים, מה העמדה שלו?

חמד עמאר: ישר התחלתם לקדם ולרוץ קדימה בלי להתייעץ?

רינה פרנקל: יש מקרים שלא רצים כל-כך מהר.

<זאב ברל: התוכנית מאושרת באזור תעשייה שמוגדר כאזור תעשייה.

חמד עמאר: אבל הבנתי שזה אזור תעשייה ירוק.

<זאב ברל: אני יודע קצת מה זה פארק תעשייה ירוק.

<זאב ברל: לפארק תעשייה ירוק יש מובנים ממובנים שונים.

<זאב ברל: פארק תעשייה ירוק מטפל בכל השפכים והפליטות שלו וזה לא אומר שהוא אסור לכימיה.

<זאב ברל: מי שרוצה יכול לראות את הדוגמה, אפילו נאות חובב מוגדר כפארק תעשייה ירוק.

<זאב ברל: אין סתירה בין כימיה לפארק תעשייה ירוק.

<זאב ברל: אני לא יודע ספציפית מה הוגדר בפארק התעשייה הירוק הזה אבל המפעל יעמוד בכל דין.

<זאב ברל: אם המועצה התעשייתית, או איך שקוראים לה, הגדירה, המפעל יעמוד בדרישות החוק.

חמד עמאר: אחרי זה ארצה לשמוע מנציגי המשרד להגנת הסביבה מה הקריטריונים של פארק תעשייה ירוק.

<דורית זיס: אלה הגדרות של משרד הפנים.

<דורית זיס: ההגדרות מופיעות בתקנון.

<דורית זיס: אנחנו לא קובעים מה זה פארק ירוק.

<דורית זיס: מי שקובע זה, אולי בשלב התכנון, הוא משרד הפנים.

חמד עמאר: אבל יש קריטריונים אילו מפעלים יכולים להיכלל בפארק ירוק.

<דורית זיס: מה שכתוב בתקנון הוא שעל המפעלים לעמוד בטכנולוגיה הטובה ביותר.

חמד עמאר: אז הדיון שלנו אחר לגמרי ולא צריך להתייחס לנושא הפארק הירוק.

<דורית זיס: אדוני, אין את המילים "פארק ירוק" בתקנון.

<דורית זיס: כתוב שעל המפעלים לעמוד בטכנולוגיות המיטביות ב-BAT.

<דורית זיס: זה מה שכתוב.

חמד עמאר: תודה רבה.

חמד עמאר: אני רוצה לשמוע את הנציג של המועצה המקומית, סגן ראש המועצה האזורית גלבוע, עיד סלים, בבקשה.

<עיד סלים: קודם כול, אני מברך מאוד על הדיון.

<עיד סלים: הדיון הזה לדעתנו חשוב מאוד.

<עיד סלים: ברשותך, אדוני היושב-ראש, האם משרד הכלכלה הפנה אותו?

<עיד סלים: כן.

<עיד סלים: המפעל התחיל במשרד הכלכלה והופנה אלינו למועצה האזורית גלבוע לפני כ-3 שנים כמפעל עוגן.

<עיד סלים: הוא קיבל את התנאים המיוחדים כמפעל עוגן באזור התעשייה.

<עיד סלים: אגב, כפי שהתבטאה חברת הכנסת חנין זועבי, גם אנחנו באותו אופן הרמנו גבה.

<עיד סלים: "פרוטרום"?

<עיד סלים: אנחנו מכירים את ההיסטוריה של המפעל, מכירים מה זה "פרוטרום" בעכו.

<עיד סלים: פשוט מאוד אני יכול להבטיח לכם חד וחלק, זה לא המפעל שיקום בגלבוע.

<עיד סלים: אנחנו לא נקים אותו מפעל בגלבוע, בצורה חד-משמעית.

<עיד סלים: הדיון הוא חשוב כי הוא עוסק באיכות החיים של תושבי הגלבוע ואזרחי מדינת ישראל.

<עיד סלים: אנחנו הראשונים להתייצב בכדי שתהיה איכות חיים לתושבי הגלבוע.

<עיד סלים: אסביר קצת, אדוני היושב-ראש, על התהליך.

<עיד סלים: אמרו לנו שיש מפעל.

<עיד סלים: נפגשנו עם הנהלת המפעל והסבירו לנו.

<עיד סלים: התקיים דיון והבנו שאנחנו הולכים למפעל שונה לחלוטין.

<עיד סלים: המפעל עוסק בתמציות צמחים.

<עיד סלים: אין בו תהליכים כימיים וכל מה שאנחנו שומעים בכל מקום.

<עיד סלים: עם ההחלטה הזאת חזרנו אל המועצה.

<אלית חביב-גלעד: זה לא נכון.

<אלית חביב-גלעד: יש פה תהליכים כימיים.

<עוז לוי: מיצוי צמחים נעשה באמצעות ממיסים אורגניים.

חנין זועבי: גם ביצירת תמציות הצמחים משתמשים בחומרים כימיים מסוכנים ומזיקים, עם תוצרי לוואי מסוכנים.

חנין זועבי: אתה לא יודע על מה אתה מדבר?

<אבנר חייט: גם במפעל לקוסמטיקה משתמשים בחומרים כימיים.

חנין זועבי: תמשיך, למרות שאתה לא יודע על מה אתה מדבר, אבל תמשיך.

חמד עמאר: אתן לנציגי הציבור לדבר אבל כעת אני רוצה לשמוע את סגן ראש המועצה המקומית שיציג את העמדה שלו.

חמד עמאר: אחרי זה נשמע אתכם ונסכם את הדיון.

<עיד סלים: אחרי שנפגשנו עם הנהלת "פרוטרום" ועם אנשי המקצוע חזרנו למליאת המועצה.

<עיד סלים: הסברנו להם על הגישה.

<עיד סלים: הנהלת המועצה החליטה שראש המועצה ואני ניסע לאותם מפעלים שקיימים ועובדים היום בשווייץ ובגרמניה.

<עיד סלים: אישרו לנו ויצאנו לשם, ועוד פעם חזרנו אליהם, כי היינו בתוך תהליך של תוכנית בת-קיימא למועצה האזורית גלבוע שהובילה אותה ד"ר דוידוביץ.

חנין זועבי: לפי המשרד להגנת הסביבה המפעל מוגדר כתעשייה כימית ולא כתעשיית מזון והמפעל עובד עם חומרים מסוכנים.

חנין זועבי: זאת ההגדרה של המשרד להגנת הסביבה.

<עיד סלים: לכן ביקשנו עוד פעם מהמליאה שתתלווה אלינו לאותו סיור אדריכלית התוכנית רונית דוידוביץ.

<עיד סלים: יצאנו לשם, סיירנו במפעלים ויצא דוח מפורט מאוד על כל מה שראינו שם.

חמד עמאר: סיירתם במפעלים בחוץ לארץ פעמיים?

<עיד סלים: סיירנו בהם פעם אחת עם רונית דוידוביץ.

<עיד סלים: היא כתבה מה ראינו שם: " 'פרוטרום' הוא מפעל היי-טק העוסק ומעסיק ביוטכנולוגים, מהנדסי מזון, תעשייה וניהול.

<עיד סלים: המפעל הוא מפעל ירוק שמתעסק בתמציות של צמחים, שמתאים לסביבה של הגלבוע".

<עיד סלים: כל זה כתוב בהמלצות של האדריכלית שליוותה אותנו.

<עיד סלים: חזרנו עם כל הדברים למליאת המועצה.

<אבנר חייט: אני חייב להגיד משהו.

<אבנר חייט: כנראה הנתונים שבידיו לא נמצאים בידינו, כי על-פי כל הנתונים שבידינו המפעל הזה מזהם ופוגע באיכות הסביבה.

<אבנר חייט: אני חבר מליאת המועצה.

<אבנר חייט: אסביר איך מליאת המועצה פעלה.

חמד עמאר: יהיה לך זמן לדבר.

חמד עמאר: אתה רשום.

<הדר זריהן: אתה יכול להגיד מה ההכשרה של אותה אדריכלית?

<הדר זריהן: לפי מה שאנחנו יודעים היא לא מהנדסת חומרים, היא לא יודעת לגבי- - -

<עוז לוי: אני יודע שמפעל היי-טק לא מפנה חומרים לרמת חובב.

חנין זועבי: ברור שהוא לא יודע על מה הוא מדבר, אבל בסדר.

חמד עמאר: תודה לכולם.

חמד עמאר: בבקשה, אדוני סגן ראש המועצה.

<עיד סלים: חזרנו שוב עם המסקנות, הנושא הוצג בפני מליאת המועצה ואושר על-ידי מליאת המועצה פה אחד.

<עיד סלים: לא היה ולו מתנגד אחד.

<עיד סלים: לאחר חודש-חודשיים התעוררה עוד פעם מחלוקת, כי אנשים שמעו על אותו מפעל ופנו לכל מיני גורמים, והתקיים עוד דיון במליאת המועצה, שבו הוסברו כל הנתונים וגם שוב אושר המפעל פה אחד.

<אבנר חייט: כל ההחלטות במועצה האזורית גלבוע מתקבלות פה אחד בגלל סגנון הניהול.

<אבנר חייט: אחרי כן ארחיב את הדיבור לגבי חברי המליאה.

חמד עמאר: איפה אנחנו עומדים היום בהתקדמות הקמת המפעל?

<עיד סלים: הוגשה בקשה לתסריט איחוד וחלוקה כי המפעל דורש שם 60 דונם.

<עיד סלים: תסריט איחוד וחלוקה הוגש עבור מפעל "פרוטרום", עבר את הוועדה המקומית של המועצה האזורית גלבוע, שמורכבת מחברי המליאה של המועצה האזורית גלבוע, ולמתן תוקף המועצה התכנסה שוב והעבירה אותו.

<עיד סלים: עכשיו אנחנו עומדים במצב שהוגשה בקשה לפיתוח במגרש הזה.

<עיד סלים: מבחינת איכות הסביבה אין תוכנית, אין כל תוכנית.

<עיד סלים: כאשר מגישים בקשה יש תנאים לאשר אותה.

<עיד סלים: אנחנו לא שולחים אותה לפני, כי אנחנו דנים בה ברמה תכנונית.

<עיד סלים: אם מבחינה תכנונית היא מתאימה אנחנו מבקשים את אישור המשרד להגנת הסביבה, משרד הבריאות וכיבוי אש.

חמד עמאר: אישרתם אותה לפני שקיבלתם אישור של המשרדים?

<עיד סלים: מאשרים אותה תכנונית, היא עוברת אישור תכנוני והמפעל יכול להכין תסקיר איכות הסביבה.

<עיד סלים: אנחנו לא נאשר את התוכנית כל עוד לא הוגש התסקיר.

<עיד סלים: את כל התוכניות, בלי יוצא מן הכלל – ונמצאת פה ד"ר זיס, היא יודעת – אנחנו מאשרים מבחינה תכנונית עקרונית ואחרי זה היזמים צריכים להכין תסקיר השפעה על הסביבה שהמשרד להגנת הסביבה צריך לבחון אותו ולהעיר עליו.

<עיד סלים: המפעל לא יקום ולא יהיה אם לא יתקבל אישור המשרד להגנת הסביבה, אבל לא עקפנו אותם, וכבר נפגשנו איתם, אגב.

חמד עמאר: אני מבין מהדברים שלך שאתם הסתמכתם מאוד על אותה מהנדסת.

<עיד סלים: וגם על מה שראינו.

חמד עמאר: אתם לא אנשי מקצוע.

חמד עמאר: הסתמכתם יותר על חוות הדעת של המהנדסת.

חנין זועבי: הם נסעו לחוץ לארץ כאשר יש להם מפעל קרוב במפרץ חיפה.

<הדר זריהן: אותו הם לא טרחו לבדוק.

חמד עמאר: לא ניכנס לזה.

חמד עמאר: מה ההכשרה שלה?

חמד עמאר: היא מהנדסת מזון?

חמד עמאר: מהנדסת איכות הסביבה?

חמד עמאר: מהנדסת מים?

<עיד סלים: היא אדריכלית בינוי ערים ואזורים.

חמד עמאר: אז היא לא קשורה באיכות הסביבה.

<עיד סלים: היא לא מאיכות הסביבה, אבל היא ראתה את המפעלים שבהם ביקרנו.

<עיד סלים: אחד מהם, המפעל בגרמניה ממוקם 30 מטרים משכונת מגורים.

<עיד סלים: בשווייץ מפעל אחד נמצא בתוך אזור מסחר.

<הדר זריהן: בשווייץ זה אזור שמוגדר לתעשיית כימיקלים.

<עיד סלים: היינו שם ויש שם אזור מסחר.

חמד עמאר: אדוני המנכ"ל, אין לנו מפעל בארץ שהם היו יכולים לראות אותו בלי לנסוע לשווייץ?

<ארי רוזנטל: לצערנו לא.

חנין זועבי: יש במפרץ חיפה.

<הדר זריהן: הוא פשוט מזהם אז לא רוצים להראות אותו.

<הדר זריהן: הוא תחת צו סגירה.

חמד עמאר: אני רוצה להגיד לכם, אם היה עושה את זה חבר כנסת הוא היה מגיע לוועדת ביקורת ואני לא יודע מה עוד.

חמד עמאר: מועצה שאמורה לאשר תוכנית נציגיה נוסעים לחוץ לארץ.

חמד עמאר: מי מימן את הנסיעה?

<עיד סלים: המועצה.

<וליד עומרי: אני שילמתי עבורה, זה מומן מהמסים שלי.

<עיד סלים: יצאנו על חשבון המועצה כי נתבקשנו.

<עיד סלים: אם אתה שם לב למה שאמרתי, כך החליטה מליאת המועצה.

רינה פרנקל: המדינה גם משקיעה עוד בהקמת המפעל, היא נותנת 20%.

רינה פרנקל: היא משקיעה עוד פעם ועוד פעם באותו מפעל.

רינה פרנקל: איך אפשר?

חמד עמאר: תודה רבה.

חמד עמאר: יש כאן מישהו מהתאחדות התעשיינים?

חמד עמאר: בבקשה, את יכולה לתת לנו הסבר קצר?

<אסנת אביטל: קודם כול, שלום, שמי אסנת אביטל.

<אסנת אביטל: אנחנו כהתאחדות התעשיינים כמובן תומכים בכל מפעל.

חמד עמאר: גם אני תומך בכל מפעל שיקום בפריפריה.

<אסנת אביטל: בוודאי כזה שעתיד – עתיד, מכיוון שהוא עוד לא הוקם – לעמוד בכל הסטנדרטים שנדרשים ממנו.

<אסנת אביטל: אנחנו כמובן נמצאים בקשר עם משרד הכלכלה ועם המשרד להגנת הסביבה ומנסים לגשר.

חמד עמאר: לא הייתם בקשר עם המשרד להגנת הסביבה?

חמד עמאר: נאמר כאן שהוא בכלל לא היה בעניינים אלא רק אחרי שפנו אליו התושבים הוא נכנס לעניין.

<אסנת אביטל: התאחדות התעשיינים איננה חלק מתהליך הקמת כל מפעל חדש.

<אסנת אביטל: ברגע שהמפעל מתחיל לפעול אנחנו שמחים לעמוד לצדו כאשר יש בעיות.

<אסנת אביטל: שוב, לא עתידות להשתקף פה שום בעיות.

<אסנת אביטל: לא נראה שום צורך לעמוד לצדו למן הרגע הראשון כי לא נשקפה פה כל בעיה בהמשך.

חמד עמאר: תודה רבה.

חמד עמאר: אשמע את נציגי הציבור אחרי זה אשמע את המנכ"ל ונתקדם.

<וליד עומרי: אני וליד עומרי, אני תושב כפר סנדלה שנמצא בתחום המועצה האזורית גלבוע.

<וליד עומרי: קודם כול, אני מופתע לגלות שנציגי הממשלה דווקא תומכים במפעל כזה שנסגר כל פעם מחדש.

חנין זועבי: ועוד אין לו את האישורים.

<ארי רוזנטל: מ-1933 הוא לא נסגר.

חנין זועבי: המפעל בעכו נסגר.

<ארי רוזנטל: הוא לא קשור.

חמד עמאר: המפעל לא סגור.

חמד עמאר: המפעל נמצא עכשיו במפרץ חיפה.

חנין זועבי: המפעל בעכו נסגר.

<אלית חביב-גלעד: והמפעל במפרץ חיפה מחפש חלופה.

<אלית חביב-גלעד: אלה אותם בעלים.

חמד עמאר: נשמע בהמשך את מנכ"ל המפעל.

חמד עמאר: בבקשה.

חנין זועבי: וגם הם רוצים להעביר את המפעל מאזור חיפה.

<אלית חביב-גלעד: הם מחפשים חלופה לאן לעבור כי הם צריכים לסגור את המפעל במפרץ חיפה.

חמד עמאר: בואו נהיה מציאותיים.

חמד עמאר: המפעל שנמצא במפרץ חיפה – זה סטנדרטים אחרים מהמפעל החדש שיקום.

חמד עמאר: לכן אני רוצה לשמוע אתכם ורוצה לשמוע את מנכ"ל המפעל ואחרי זה נסכם את הדברים שלנו כאן.

חמד עמאר: שמעתי בדיון כמה נקודות חשובות שכבר עלו כאן, גם שהעלתה חברת הכנסת חנין זועבי וגם שהעלתה נציגת המשרד להגנת הסביבה, וגם משרד הפנים, שאבקש ממנו להבהיר תוך כדי הישיבה מה ההגדרה של "פארק ירוק", אם יש הגדרה כזאת בכלל.

חמד עמאר: בבקשה, תגיד את הדברים שלך.

<וליד עומרי: הפסיקה הישראלית הכירה בזכות לסביבה ראויה כזכות יסוד לאדם, כזכות הנובעת מחוק-יסוד: כבוד האדם וחירותו.

<וליד עומרי: מפעל כזה צפוי לגרום למפגעי ריח רבים.

<וליד עומרי: מפעל כזה נמצא בפוטנציאל גבוה לכך שכל תקלה עלולה לסכן אזור שלם, את חיי האדם, החי והצומח באזור.

<וליד עומרי: זה אזור שחי על חקלאות, זה אזור שכולו חקלאות, כולו ציוד חקלאי והמון מקורות מים שעלולים להיות מזוהמים.

<וליד עומרי: אדוני, זה שכיח במדינה שלנו ולא צריך לזהם עוד מים.

<וליד עומרי: זה דבר ראשון.

<וליד עומרי: דבר שני, אדוני, סגן ראש המועצה סיפר על כך שהמועצה מימנה טיול לאירופה של יושב-ראש המועצה ושל סגנו.

חמד עמאר: בוא לא נלך רחוק.

חמד עמאר: יצאו לסיור מקצועי לאירופה.

חמד עמאר: תמשיך.

<וליד עומרי: טיול מקצועי שכולל שני פוליטיקאים ועוד בכירה במועצה, שהיא דוקטור.

חמד עמאר: בבקשה תמשיך, זה לא הנושא.

<וליד עומרי: זה לא טיול מקצועי, אדוני, זה בהחלט לא טיול מקצועי.

חמד עמאר: תודה.

חמד עמאר: תמשיך הלאה.

<וליד עומרי: מר עיד סלים אמר שהוא התרשם מהמפעל בגרמניה.

<וליד עומרי: אני בטוח שהתקנים שלנו שונים באופן דרסטי מהתקנים בגרמניה.

<וליד עומרי: אצלנו יש סכנה בכל בלון גז שמתפוצץ – לאחרונה אנחנו שומעים הרבה על בניינים שנופלים ואנשים שמתים מזה – שלא נדבר על מפעל שמלא בחומרים כימיים.

<וליד עומרי: אדוני, הכבישים בתחום המועצה בלתי ראויים לנסיעה, הם כבישים מוזנחים.

<וליד עומרי: אני לא יודע איך משאיות שיעמיסו חומרים כימיים ייסעו בכבישים הללו.

<וליד עומרי: כל תאונה עלולה להיות קטלנית ומסוכנת לכל האזור.

<וליד עומרי: אוסיף גם לגבי השקיפות של המועצה.

<וליד עומרי: אדון עיד סלים סיפר ש-3 שנים הם כבר עובדים על העניין הזה במועצה.

<וליד עומרי: איש מהתושבים לא ידע.

<וליד עומרי: אני שמעתי במקרה מטרמפיסט שעלה לרכבי ואמר לי: "שמעת על איזה מפעל שמקימים?

<וליד עומרי: " אין דרך לדעת.

<וליד עומרי: אתר האינטרנט של המועצה הוא אתר לקוני ביותר, שם לא מפרסמים כלום.

<וליד עומרי: פורסם רק מאמר אחרון של יושב-ראש המועצה שבו הוא סיפר על הנסיעה שלו ועל "מעשה הגבורה" שהוא עשה למען תמיכה במפעל כזה.

<וליד עומרי: אדוני, עד לרגע זה איש לא סיפר מה השם המדויק של החברה שתהיה הבעלים של המפעל שיוקם.

<וליד עומרי: אנחנו עוד לא יודעים איזו חברה זאת, אבל אם זה אותה חברה שהיתה בחיפה – זו חברה שנשלטת על-ידי חברת ICC ועל ידי חברת "אלקו כימיקלים 52", שתי חברות בקשיים כלכליים של כמיליארד שקלים לפי פסיקה שמצאתי בעניין, לפי תיק פירוק שהיה.

חמד עמאר: נא לסכם.

<וליד עומרי: אדוני, אם המועצה האזורית היתה רוצה באמת בטובת התושבים היתה מסדרת את הרחובות, היתה בונה מדרכות, היתה בונה בתי-ספר טובים יותר, אבל בהחלט לא בונה מפעלים שיש בהם פוטנציאל רב ביותר לסיכון איכות הסביבה, לסיכון חיי האדם, החי והצומח.

<וליד עומרי: אסור לתת לשיקולים כלכליים, בין של המועצה, בין של אני-לא-יודע-מי, של המפעל, של מי-שלא-יהיה, אי אפשר לתת לשיקולים כלכליים לגבור על שיקולים אנושיים.

<וליד עומרי: אני מוסיף משפט אחד.

<וליד עומרי: באותו אזור עתידה גם להיות רכבת, קו בית-שאן-חיפה, ואז נראה לי שמקומות עבודה לא יהיו.

<וליד עומרי: יביאו למפעל את העובדים מחיפה שיוכלו להגיע לשם בתוך 20 דקות.

חמד עמאר: תודה רבה.

חמד עמאר: אבנר חייט, בבקשה.

<אבנר חייט: קודם כול, אני מודה לחברת הכנסת חנין זועבי שעזרה לנו להגיע פה לוועדה, וגם לאנשים שהגיעו לדיון.

<אבנר חייט: לא סתם הגענו מהצפון, אדוני.

<אבנר חייט: אנחנו פה מספר מועט של נציגים.

חמד עמאר: גם חברי הכנסת שיושבים כאן הגיעו מהצפון.

<אבנר חייט: חבל שאין יותר חברי כנסת מהצפון, הייתי מברך על כך.

<אבנר חייט: החברים שהגיעו מהצפון הם מעטים כי הבנו שזאת ועדה מצומצמת והזמן מוגבל.

<אבנר חייט: אני יכול לסבר את האוזן של אדוני וגם להראות לו שיש קרוב ל-5,000 חתימות של תושבים מן המועצה האזורית גלבוע שמתנגדים להקמה של המפעל.

<אבנר חייט: זה רק בגלל שלתושבים באמת אכפת ממה שקורה במועצה האזורית גלבוע.

<אבנר חייט: לצערי קשה לי להבין וקשה לי לקבל, הדעת אינה סובלת שיש ראש מועצה אחד – נכון שהוא נבחר באופן חוקי – והוא שינהל לנו את החיים גם מבחינת איכות הסביבה.

חנין זועבי: ותמיד בהצבעות פה אחד.

חמד עמאר: הבנתי שאתה חבר מועצה.

<אבנר חייט: אני חבר מליאת המועצה.

<אבנר חייט: אני יכול להגיד לך- - -

חמד עמאר: אתה מצביע פה אחד.

<אבנר חייט: לא.

<אבנר חייט: אני יכול להגיד לך שלא.

<אבנר חייט: אני נגד.

<אבנר חייט: התחלפה המליאה.

<הדס שקד: ההחלטה הזאת התקבלה במליאה הקודמת.

<אבנר חייט: זה התקבל במליאה הקודמת.

<אבנר חייט: אני יכול להגיד שגם במועצה הקודמת הייתי חבר מליאה.

<אבנר חייט: לא אלאה את הציבור פה איך מתקבלות החלטות במליאה אבל אני מציע שבמידה ובאמת רוצים לבחון את ההחלטה של המליאה שיעשו הצבעה חשאית.

<אבנר חייט: אני יכול להבטיח לך, אדוני, ש-90% יצביעו נגד.

<אבנר חייט: אם אפשר עוד כמה מילים.

<אבנר חייט: אני רוצה להגיד שההחלטות במועצה מתקבלות באמת על-ידי אדם אחד.

חמד עמאר: לא באנו לדון במועצה.

חמד עמאר: באנו לדון במפעל.

חמד עמאר: תדון במועצה כאשר אתה חבר המועצה האזורית.

חמד עמאר: אתה נציג שם, לא אנחנו.

<אבנר חייט: ברשותך, באנו לכאן כדי לקבל את העזרה שלכם כי אנחנו במליאת המועצה, ואני מודה בזה, וזה לא בושה להודות, אנחנו מאוד חלשים מבחינת הרמת האצבעות.

<אבנר חייט: ברגע שיש מפעל שבאמת מזהם וכל המסמכים מראים שהמפעל מזהם – פה לחבר'ה אין זמן מיותר להתעסק בזה, אבל אנחנו יכולים להוציא מאמרים על גבי מאמרים וכתבות שמעידות שהמפעל הזה פשוט מזהם.

<קריאה: גם המפעל הנוכחי.

<עוז לוי: המפעל בחיפה.

<עוז לוי: לא המפעל בעכו.

חמד עמאר: אלית חביב-גלעד, יש לך שתי דקות כי אני רוצה עוד לשמוע את מנכ"ל המפעל לפני שאסכם.

<אלית חביב-גלעד: אני רוצה להגיד שלפני 9 שנים בוועדה פה בכנסת נערך דיון.

<אלית חביב-גלעד: זה נורא חשוב, פשוט אני רוצה לקרוא לכם את הסיכום, כי היה סיכום.

<אלית חביב-גלעד: מה קרה מאז?

<אלית חביב-גלעד: יושבת-ראש הוועדה דאז היתה חברת הכנסת לאה נס.

<אלית חביב-גלעד: היא סיכמה את הדיון כדלקמן: "מצד אחד אתה רוצה פרנסה, אבל אי אפשר שזה יהיה על חשבון הבריאות.

<אלית חביב-גלעד: ראינו את העובדים החולים.

<אלית חביב-גלעד: אחר-כך זה נרגע וממשיכים.

<אלית חביב-גלעד: אסור.

<אלית חביב-גלעד: בשביל זה אנחנו נמצאים פה, כדי שהמקרים האלה לא יִישנו.

<אלית חביב-גלעד: בוודאי שלא יתנו מתנות לאותם אנשים שפשעו.

<אלית חביב-גלעד: " אלה אותם בעלים.

<אלית חביב-גלעד: אנחנו הולכים לתת להם מתנה כפולה.

<אלית חביב-גלעד: אחת, מדינת ישראל צריכה עכשיו לשלם בגין כל הנזקים, כי "פרוטרום" לא שילמה בגין הנזקים, סליחה, תעשיות אלקטרוכימיות, סליחה, ג'ון פרבר, סליחה, כל שם שאתה רוצה, חברת ICC, הם לא שילמו עדיין בגין הנזקים של זיהום תעשייתי שהתרחשו פה בצורה החמורה ביותר במדינת ישראל.

<אלית חביב-גלעד: לאה נס ממשיכה ואומרת: "בוודאי שלא יתנו מתנות לאותם אנשים שפשעו.

<אלית חביב-גלעד: קודם שישלמו את המחיר ואחר-כך שיעשו את הדברים כפי שצריך".

<אלית חביב-גלעד: חמור מאוד שנותנים מתנה כפולה למפעל וגם את השליטה באוויר של הגלבוע.

<אלית חביב-גלעד: אנחנו והילדים שלנו עומדים להיות נשלטים על-ידי מי שטמן כספית באדמה.

חנין זועבי: תוך הטעיה של הציבור.

<אלית חביב-גלעד: בן אדם שככה בבעלותו נטמנה כספית באדמה הולך להיות אחראי על האוויר של הילדים שלי.

<הדר זריהן: שינוי שֵם של חברה לא הופך אותה למשהו אחר.

חמד עמאר: איתן עזר, אתן לך להגיד שני משפטים, בבקשה.

<איתן עזר: גם אני מברך על הדיון.

<איתן עזר: אני חבר מליאת המועצה.

<איתן עזר: מאז שנבחרתי העליתי כמה פעמים את נושא מפעל "פרוטרום" ולא נעניתי כפי שצריך.

<איתן עזר: אני חושב שזה מאוד-מאוד חמור, וזה לא פעם ראשונה שהמועצה האזורית גלבוע מאשרת בלי ליידע את הגופים שמוסמכים לאשר את הדבר הזה.

<איתן עזר: מאוד-מאוד חמור שאישרו וקיבלו החלטה בוועדה המקומית בלי ליידע בכלל את המשרד להגנת הסביבה.

<איתן עזר: הייתי מצפה מן המשרד להגנת הסביבה להיות קצת יותר עם "שיניים" וולבטל את ההחלטה הזאת של הוועדה המקומית.

<איתן עזר: אני פונה פה להנהלת "פרוטרום".

<איתן עזר: אנחנו לא מצפים שהמועצה האזורית גלבוע – אנחנו למודי ניסיון – תקיים איזה דיון ציבורי האם להקים את "פרוטרום" או לא להקים את "פרוטרום".

<איתן עזר: אני אומר לכם חד-משמעית, אם אתם לא תיזמו דיון ציבורי נרחב ותתנהלו בשקיפות מול הציבור אתם תהיו צפויים – ותושבי הגלבוע לא פראיירים – לתביעות ענק.

<איתן עזר: ביום הראשון שיהיה קצת ריח אתם צפויים לתביעות ענק.

<איתן עזר: תושבי הגלבוע לא פראיירים.

<איתן עזר: מי שיחליט זה לא הנהלת המועצה האזורית גלבוע אלא תושבי הגלבוע יחליטו אם אתם תבואו אלינו או לא.

<איתן עזר: אם לא תקיימו דיון ציבורי כזה ותשתפו את תושבי הגלבוע תהיו צפויים לתביעות, ותביעות ענק.

<איתן עזר: זה מה שיש לי להגיד.

<איתן עזר: קחו את זה בחשבון.

חמד עמאר: תודה רבה.

חמד עמאר: אדוני מנכ"ל המפעל, בבקשה.

<ארי רוזנטל: קודם כול, צהרים טובים.

<ארי רוזנטל: ראשית, ארצה למחות על האמירה שהיה תהליך מושחת.

<ארי רוזנטל: ניהלנו את כל תהליך הבקשה שלנו, גם למרכז ההשקעות וגם לוועדה המקומית ולמינהלת הפארק התעשייתי, בשקיפות מלאה.

<ארי רוזנטל: לא עשינו שום דבר כדי לקצר תהליכים, ואתם יודעים שהתהליכים האלה אורכים זמן, אז מבחינתנו זה ממש לא.

<ארי רוזנטל: נקודה שנייה, חברת "תעשיות אלקטרוכימיות" בעכו, שפה מרבים לציין את שמה, עסקה בכימיה.

<ארי רוזנטל: היא ייצרה פי-בי-סי.

<ארי רוזנטל: כלומר, אנחנו מדברים על משהו אחר לחלוטין.

<הדר זריהן: אבל אתם מדברים על מה שיש היום במפרץ חיפה.

חמד עמאר: אנחנו לא פותחים את זה לשאלות.

חמד עמאר: חברי הכנסת ואני יכולים לשאול, אבל אף אחד אחר לא מדבר פרט למנכ"ל.

חמד עמאר: בבקשה.

<ארי רוזנטל: אל"ף, אנחנו לא תעשייה אלקטרוכימית, אנחנו לחלוטין לא באותו תחום עיסוק.

<ארי רוזנטל: אין שום קשר מבחינת המוצרים, החומרים, התהליכים וחומרי הגלם בין מה שהיה ב"תעשיות אלקטרוכימיות" זיכרונה לברכה לבין הפעילות של "פרוטרום".

<הדר זריהן: זיכרונם לברכה העובדים שנפטרו ועבדו שם.

רינה פרנקל: ממש כך.

<ארי רוזנטל: עוד פעם, את פונה לכתובת הלא נכונה.

חנין זועבי: מפעל "פרוטרום" מוגדר כתעשייה כימית.

חנין זועבי: אלה העובדות.

חנין זועבי: במשרד להגנת הסביבה "פרוטרום" מוגדרת כתעשייה כימית.

<עוז לוי: תוכל להסביר באיזה תהליך עושים מיצוי צמחים?

<יומנה זועבי: איפה השקיפות שאתה מדבר עליה?

<ארי רוזנטל: אם תרשו לי לומר כמה דברים אז אוכל להבהיר.

חמד עמאר: אתם רוצים שלדיון כאן תהיה תוצאה או אתם רוצים לדבר?

חמד עמאר: אתן לכם לדבר 10 דקות ואנחנו נצא בלי סיכום דיון, ואז סיכום הדיון זה מה שאתם תגידו לעצמכם, לא לוועדה.

חמד עמאר: בבקשה.

<ארי רוזנטל: צוין כאן שאנחנו חברה בקשיים או במצב כספי לא טוב.

<ארי רוזנטל: אני מציע לכולם, אנחנו חברה הנסחרת בבורסה, חברה בורסאית.

<ארי רוזנטל: תסתכלו על הדוחות הכספיים שלנו.

<ארי רוזנטל: אנחנו חברה ציבורית עם דוחות כספיים, הכול מפורסם ואנחנו לחלוטין לא חברה בקשיים או חברה בבעיות כספיות.

<ארי רוזנטל: יש לנו 36 מפעלים ברחבי העולם, יש לנו 5 אתרים בישראל.

<ארי רוזנטל: אנחנו חברה איתנה ויציבה גם לחמישים השנים הבאות.

רינה פרנקל: איך זה שלא החזרתם כספים לאותו מפעל שנסגר?

רינה פרנקל: אם אתם כאלה מוצלחים ומצליחים ואין קשיים בכלל אז מה הסיבה שלא החזרתם את חובותיכם כלפי אותם עובדים שנאלצו ללכת הביתה?

<אלית חביב-גלעד: ומה עם השטח שנשאר?

<ארי רוזנטל: אני חוזר שוב, אתם מחזירים ל"תעשיות אלקטרוכימיות" ואני לא "תעשיות אלקטרוכימיות".

<אלית חביב-גלעד: זה אותם בעלים, ICC, ג'ון פרבר, זה הבעלים שלך.

<ארי רוזנטל: ממש לא.

<קריאה: הדוחות הכספיים שלכם נוקבים- - -

חמד עמאר: אנחנו לא באים לערוך כאן דיון על הדוחות הכספיים של "פרוטרום".

חמד עמאר: בבקשה.

<ארי רוזנטל: אנחנו מתעתדים להקים בגלבוע מפעל שיעמוד בכל התקנים הסביבתיים.

<ארי רוזנטל: אנחנו לא מחפשים שום קיצורי דרך בשום דרישה שהמשרד להגנת הסביבה יטיל עלינו, וברור לנו שיהיו דרישות כאלה.

<ארי רוזנטל: אנחנו מחפשים משהו לחמישים השנים הבאות, כשברור לנו שאין לנו שום עניין אחרי חודש או חודשיים להתחיל להתכתש עם תושבים או עם גורמי האכיפה.

<ארי רוזנטל: לכן, גם בתוקף הדרישה אבל גם כמדיניות שלנו, נשקיע את כל שנידרש כדי לעמוד בכל התנאים הסביבתיים.

<ארי רוזנטל: אנחנו רוצים לבנות עוגן של "פרוטרום" בישראל לחמישים השנים הבאות ולא לשנה או שנתיים או 3 שנים.

<ארי רוזנטל: זה קריטי מבחינתנו, גם מבחינת התדמית שלנו, גם מבחינת תחומי הפעילות שלנו.

<אבנר חייט: אתה מזכיר לי נציג של חברת סיגריות שמדבר.

חמד עמאר: הייתי צריך לסגור את הישיבה בשעה 14:00 אבל אני ממשיך בישיבה כי הנושא חשוב.

<ארי רוזנטל: רק הערה אחת, שאלתם פה לגבי ד"ר רונית דוידוביץ.

<ארי רוזנטל: עד כמה שאני יודע היא מומחית לנושא של קיימוּת סביבתית, אבל היא לא באה מטעמנו ולא ייצגה אותנו.

חמד עמאר: אני יודע שיש כמה מפעלים ל"פרוטרום" בארץ.

חמד עמאר: אתה מעביר את כל המפעלים לאותו מקום או מעביר רק מפעל אחד?

<ארי רוזנטל: קודם כול, שאלו כאן לגבי חיפה והפעילות בחיפה.

<ארי רוזנטל: אנחנו כחלק- - -

חמד עמאר: שאלתי אותך שאלה ברורה.

<ארי רוזנטל: אני מסביר.

<ארי רוזנטל: אנחנו מול המשרד להגנת הסביבה כבר משנת 2009.

<ארי רוזנטל: כל פעילות הכימיה – לצערנו, אני חושב שזה טעות של מדינת ישראל – יוצאת ממדינת ישראל.

<ארי רוזנטל: העברנו אותה לאתרים שלנו באנגליה, ברומניה ובגרמניה והפעילות הזאת יוצאת מכאן.

<ארי רוזנטל: כפי שד"ר זיס ציינה, אין לנו שום כוונה להעביר את הפעילות הזאת לגלבוע או לכל מקום אחר.

<ארי רוזנטל: זה לא ה-scope שאנחנו רואים בגלבוע לחמישים השנים הבאות.

חמד עמאר: אתם לא מעבירים את כל המפעלים שיש לכם או מעבירים?

<ארי רוזנטל: אסביר.

<ארי רוזנטל: יש לנו פעילות אחת בדרום, שהיא אצות לקוסמטיקה, שאנחנו כן רוצים להעביר לגלבוע.

<ארי רוזנטל: אבל הפעילות שצוינה כאן, הכימיה הבעייתית, הריאקציות הכימיות ודברים שצוינו פה – גם לא יאשרו לנו, אבל גם אין לנו שום כוונה להעביר אותם לגלבוע.

חנין זועבי: אדוני היושב-ראש, הם עובדים עם חומרים מסוכנים.

חנין זועבי: בכל שנה הם מפנים מאות טונות של פסולת מסוכנת.

<ארי רוזנטל: גם שמן תפוזים נחשב חומר מסוכן.

חנין זועבי: אתה מטעה את הוועדה.

חמד עמאר: תודה.

חמד עמאר: אני רוצה לשמוע את נציגת משרד הפנים, היא אמרה שיש לה תשובות למה שביקשתי.

<נואמי ליברמן: אני רק רוצה לדייק את זה תכנונית.

<נואמי ליברמן: בעיקרון, באזור התעשייה יש כמה תעשיות שאפשר למקם.

<נואמי ליברמן: כרגע אין היתר.

<נואמי ליברמן: על מנת שהמפעל יקבל היתר הוא צריך לעמוד בכל הדרישות הסביבתיות שהציגו.

<נואמי ליברמן: רק לאחר שהוא יעמוד בדרישות הללו הוא יקבל היתר.

<אלית חביב-גלעד: אבל ניתן היתר חפירה והתחילו בחפירה.

חנין זועבי: האם זה תהליך נכון, שקודם כול מאשרים את ההחלטה להקמת המפעל בתוך המועצה האזורית גלבוע ורק אחר-כך הם פונים לרשויות כדי לקבל את המסמכים הנדרשים?

חנין זועבי: האם זה נכון?

חמד עמאר: לא הבנתי.

חמד עמאר: בהתחלת הדיון קיבלתי ממך תשובה שיש אישור.

<נואמי ליברמן: השטח שמסומן שם הוא שטח שמיועד לתעשייה ולא מיועד לחקלאות.

חמד עמאר: למפעל עצמו יש אישור לקום שם?

<נואמי ליברמן: אני יכולה לקרוא לכם את ההחלטה שיצאה מהוועדה המקומית.

<נואמי ליברמן: החליטו לאשר בתנאים מסוימים עבודות עפר.

<נואמי ליברמן: התנאים טרם התמלאו.

<אלית חביב-גלעד: אבל התחילו בחפירות.

<אלית חביב-גלעד: חפירות בשטח יש.

<עיד סלים: אין היתר.

<עיד סלים: יש בקשה.

חמד עמאר: הבנתי.

חמד עמאר: תודה רבה.

חמד עמאר: אני מסכם את הדיון.

חמד עמאר: ועדת הפנים והגנת הסביבה קוראת למשרד הפנים ולמועצה האזורית גלבוע לא להתקדם בהקמת המפעל ללא חוות דעת ברורה של המשרד להגנת הסביבה שתיתן להם אישור להקמה.

חמד עמאר: משרד הפנים צריך לבדוק את הטענה שהשטח עליו אושרה הקמת המפעל מוגדר כשטח לתעשייה ירוקה.

חמד עמאר: אני מבקש שתשלחו לוועדה את ההגדרות המדויקות של "מפעל ירוק".

חמד עמאר: לא נגדיר מפעל ירוק ונגיד שיש אפשרות להקים מפעלים כימיים באזור של תעשייה ירוקה.

חמד עמאר: אני לא מציע לחבר אחד עם השני.

חמד עמאר: לכן אני מבקש שתעבירו לוועדה את ההגדרות המדויקות של "מפעל ירוק" או "אזור תעשייה ירוק" או "פארק ירוק", איך שתקראו לזה.

חמד עמאר: אני קורא למועצה האזורית גלבוע, שהנציג שלה נמצא כאן, לשקיפות כלפי הציבור ולשתף את הציבור בכל ההחלטות שתקבל המועצה האזורית.

חמד עמאר: אתם נבחרים של הציבור והציבור צריך להיות חלק מן הנושא.

חמד עמאר: שמעתי עכשיו שיש חתימות של 5,000 תושבים, לכן אתם צריכים לשמוע את רחשי הלב של התושבים שלכם ולשתף אותם.

<הדר זריהן: אפשר לבקש שתהיה הצבעה מחדש במליאה?

רינה פרנקל: אדוני היושב-ראש, מה לגבי משרד הכלכלה, שמתקצב ב-20% את המפעל שעדיין אין לו אישורים ואין לו שום דבר?

חמד עמאר: משרד הכלכלה לא אמר שהוא מתקצב.

<הדר זריהן: ניתן 20% מענק.

חמד עמאר: מה שביקשתי ממשרד הפנים ומן המועצה האזורית אני מבקש גם ממשרד הכלכלה.

חמד עמאר: בלי אישור של המשרד להגנת הסביבה גם משרד הכלכלה צריך לעצור את התהליכים.

<אלית חביב-גלעד: נתקבלה פה החלטה שהמזהם משלם, אך לא עומדים בהחלטה.

חמד עמאר: תודה רבה.

חמד עמאר: סיכמנו את הדיון.